Vitaminko

Vitaminko je strategija u realnom vremenu, koja osim toga služi i za edukaciju ljudi o bolestima i infekcijama. Može se igrati samostalno, ili udvoje (Bluetooth vezom), a u nivoima se korisnik bori protiv virtuelnog protivnika. Takođe, pored svakog nivoa postoji informacija o bolesti protiv koje se tog puta korisnik bori.

Cilj igre Vitaminko je eliminisati strane napadače iz organizma domaćina. Na svakom nivou postoji skup ćelija za koje ćete se sa uzurpatorima boriti. Neke ćelije su u stanju da luče supstance pomoću kojih teraju neprijatelje dalje od organizma, međutim, neke ćelije su zaražene i u njima se množe strana tela. Vaš cilj je da takvim ćelijama pomognete da ojačaju i izbore se sa napadačima.

Takođe, postoje i neodlučne ćelije, koje su između ova dva tipa, i ne mogu lučiti korisne materije, ali ne dozvoljavaju stranim telima da se razmnožavaju. Ako vaš organizam krene da gubi bitku, doći će pomoć vitamina i lekova, koji se manifestuju kao tela slična ćelijama. Ako ih uzmete, vaše ćelije će dobiti neočekivane sposobnosti.

Kada prstom prevučete preko ekrana, stvoriće se krug, a kada kliknete negde, sve pomoćne supstance u vašem posedu unutar prethodno izabranog kruga će se uputiti tamo. Ako kliknete blizu neke ćelije, pomoći ćete joj.

Aleksa Milojević,  
Matematička gimnazija, Beograd,  
Tim Kocke i kockice